Wieħed mill-membri kkonferma li l-laqgħa saret iżda insista li matulha ġie diskuss biss kif għandhom iġibu ruħhom Wieħed mill-membri tal-bord tal-Amministraturi tal-Malta Community Chest Fund qal fil-Qorti li ċ-Chief of Staff tal-President tar-Repubblika John Camilleri, ltaqa’ magħhom qabel is-seduta tal-Qorti. Daniel Gera di Pietri kkonferma mal-Maġistrat Aaron Bugeja li laqgħa seħħet iżda insista li matulha ma kinitx diskussa x-xhieda tagħhom fil-każ ta’ Paqpaqli għall-Istrina, iżda dwar dak li għandhom jistennew minn seduta tal-Qorti. It-13-il membru tal-kumitat ta’ Paqpaqli għall-Istrina, Paul Bailey, Tonio Darmanin, Tonio Cini, Agostino Degiorgio, Jonathan Tonna, Kevin Perry, Melvin Haber, Ian Keith Cilia Pisani, Jonathan Bruno, Julian Mannara, Christopher Sultana, David Bugeja u Brian Gatt qed ikun akkużati li involontarjament ikkawżaw ġrieħi gravi fuq terzi persuni, li kkawżaw ħsarat fuq diversi karozzi minħabba traskuraġni, imprudenza u nuqqas ta’ osservanza tar-regolamenti. Skont ix-xhieda tiegħu, Gera di Pietri qal li John Camilleri talab li jiltaqa’ mal-membri biex jagħtihom informazzjoni “dwar kif għandhom iġibu ruħhom.” “Dan mhux il-Bord tal-Amministraturi tal-Klabb tal-Boċċi ta’ Bubaqra,” - Gianella Demarco Dan ma tantx niżel tajjeb mal-Avukat Gianella Demarko li fil-Qorti qalet li ma tarax għalfejn il-Bord tal-Amministraturi għandu għalfejn jingħata struzzjonijiet dwar kif iġib ruħu. “Dan mhux il-Bord tal-Amministraturi tal-Klabb tal-Boċċi ta’ Bubaqra,” insistiet Demarco. F’seduta oħra, il-President Coleiro Preca kienet insistiet li hi ma għandhiex rwol eżekuttiv imma sempliċiment hija ċ-ċerpersin tal-Bord. "Minn ħajja miżżewġa feliċi għal stat veġitattiv" -Tixhed mara ta' vittma Tat ix-xhieda tagħha il-mara ta’ wieħed mill-vittmi li spiċċa fi stat veġitattiv wara l-inċident. Spjegat kif filli qed jgħixu ħajja miżżewġa sabiħa u f’daqqa waħda r-raġel tagħha spiċċa jgħix f’dar tal-anzjani u għandu bżonn kura 24 siegħa kuljum. Fil-Qorti ntqal kif dan ir-raġel sofra 99% diżabilità fl-inċident. "Paul Bailey ma kellux biżżejjed ħin biex jidra l-karozza" Psikologu li taħdem għall-Malta Community Chest Fund qal li impjegat li ħadem fuq il-karozza ta’ Paul Bailey spiċċa għadda minn trawma enormi wara dan l-inċident. Qalilha li jemmen li l-inċident seħħ għax Bailey ma kellux biżżejjed ħin biex jidra l-karozza. Qalet li r-raġel talabha l-għajnuna għax ħass li kellu bżonn jitkellem dwar it-trawma. Il-każ ikompli.